Frode Sørensen (S), 2000-05-05:
De Konservative ønsker med dette forslag at skabe en bred erhvervs- og uddannelsesvejledning, der skal være uafhængig af uddannelsessystemet.
Ordningen skal træde i stedet for alle de eksisterende vejledningsformer fra folkeskolen og til og med de kortere videregående uddannelser på erhvervsskolerne.
Forslagsstillerne har dog til hensigt at oprette en slags minimal erhvervs- og uddannelsesvejledning på den enkelte uddannelsesinstitution, mens den nye vejledning tænkes placeret under Rådet for Uddannelses- og Erhvervsvejledning.
Dog skal den nye vejledning samarbejde med den vejledning, der fortsat opretholdes på den enkelte institution, og vejledningsordningen skal efter De Konservatives opfattelse forankres i arbejdsmarkedsrådene på regionalt plan.
Socialdemokratiet er enig i, at der er behov for den optimale koordinering af uddannelses- og erhvervsvejledningen, så forslagsstillerne har efter vores opfattelse fat i noget af det rigtige, nemlig at der generelt er behov for den bedst mulige vejledning.
Ved at lægge erhvervs- og uddannelsesvejledningen uden for institutionerne har man afskaffet den nødvendige nærhed, som det nuværende decentrale system skaber mellem institutioner og elever.
I bemærkningerne til forslaget står der, at man i den eksisterende vejledning ofte støder på en form for institutionsegoisme, fordi vejlederne gerne vil holde på eleverne og trække flere til i stedet for at vurdere den enkeltes behov.
Er det tilfældet, er det naturligvis meget utilfredsstillende.
Vi opfatter forankringen i den lokale uddannelsesinstitution som en god garanti for, at den personlige vejledning bliver så tæt på eleven som muligt, også der, hvor klasselæreren kan være et vigtigt element.
Det kan måske være en hæmsko for nogle elever at sidde over for et helt fremmed menneske og fremlægge deres visioner om, hvad han eller hun kunne tænke sig at blive.
Vi er enige i formålet, nemlig at forbedre grundlaget for de unges fremtidige erhvervs- og uddannelsesvalg, men det kniber mere med at se, hvorfor den institutionsuafhængige vejledning i sig selv skulle forbedre de unges stilling.
En anden af bevæggrundene til dette forslag er De Konservatives bekymring for det, de kalder fejlvalg af uddannelse.
Der skal arbejdes målrettet på at få en så kvalificeret vejledning som muligt
, men lad os sige det direkte: Fejlvalg kan ikke helt undgås.
Men jeg er naturligvis enig i, at fejlene skal være så få som overhovedet muligt.
Den enkelte unge kan sagtens opleve, at hans eller hendes forventninger er blevet skuffede, uanset hvor kvalificeret en vejledning, de har fået af studievejlederen.
Hvis man er søgt over i en uddannelse, men ikke kommet på sin rette hylde, drejer det sig om at få det rettet hurtigst muligt.
Alt andet vil selvfølgelig være forkert.
Forslaget indeholder også en bestemmelse om, at der skal ske en snæver sammenbinding til de lokale arbejdsmarkedsråd.
Det synes jeg ikke er nogen voldsom god idé, da rådene ikke er skruet sammen til at kunne vejlede bredt om alle erhvervs- og uddannelsstyper.
, og selv om Socialdemokratiet ikke umiddelbart kan tilslutte sig forslaget, er vi indstillet på at gå ind i en positiv dialog, for ingen ønsker mere end vi, at vi har den allerbedste uddannelses- og vejledning her i landet.